“หุ้นเอเชีย” รีบาวด์ รับแรงช้อนซื้อหลังร่วงหนัก
ตลาดหุ้นเอเชีย เปิดรีบาวด์ รับแรงช้อนซื้อเก็งกำไรหลังร่วงหนักวานนี้
ตลาดหุ้นเอเชีย เปิดรีบาวด์ รับแรงช้อนซื้อเก็งกำไรหลังร่วงหนักวานนี้
27 ก.ย. 2565

ผู้สื่อข่าวรายงานว่า ตลาดหุ้นเอเชียเปิดบวกเป็นส่วนใหญ่ โดยได้แรงหนุนจากคำสั่งซื้อหุ้นเพื่อเก็งกำไรหลังจากตลาดปิดร่วงลงอย่างหนักเมื่อวานนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,585.38 จุด เพิ่มขึ้น 153.83 จุด หรือ +0.58%, ดัชนี HSI ตลาดหุ้นฮ่องกงเปิดวันนี้ที่  17,838.65 จุด ลดลง 16.49 จุด หรือ -0.09% และดัชนี SSE Composite ตลาดหุ้นจีนเปิดวันนี้ที่ 3,056.39 จุด เพิ่มขึ้น 5.16 จุด หรือ +0.17%
อย่างไรก็ตาม ยังคงมีแรงกดดันจากการปรับตัวลดลงของตลาดหุ้นสหรัฐเมื่อคืนนี้ โดยดัชนี S&amp;P500 ร่วง 1.03% แตะที่ 3,655.04 ซึ่งเป็นระดับปิดต่ำสุดสำหรับปี 2565 ดัชนีเฉลี่ยอุตสาหกรรมดาวโจนส์เข้าสู่ภาวะตลาดขาลง หลังร่วง 329.60 จุด หรือ 1.11% แตะที่ 29,260.81 และดัชนี Nasdaq ปรับตัวลง 0.6% แตะที่ 10,802.92
“การเทขายตราสารหนี้และหุ้นดำเนินไปอย่างต่อเนื่อง โดยความอ่อนแอของเงินปอนด์ตอกย้ำให้เห็นถึงความเปราะบางของตลาดต่างๆ ที่มีต่อความไม่แน่นอนทางนโยบาย” นักวิเคราะห์เอเอ็นซีระบุในวันนี้ เพียงหนึ่งวันหลังเงินปอนด์ร่วงแตะระดับต่ำเป็นประวัติการณ์ 
ด้านสำนักข่าวรอยเตอร์รายงานว่า แผนลดภาษีที่เสนอโดยรัฐบาลชุดใหม่ภายใต้การนำของนายกรัฐมนตรีลิซ ทรัสส์ แห่งอังกฤษเพิ่มความเป็นไปได้ว่า นโยบายการคลังของอังกฤษจะสวนทางกับความพยายามของธนาคารกลางอังกฤษ (BoE) ในการลดเงินเฟ้อผ่านการปรับขึ้นอัตราดอกเบี้ยนโยบาย